Die Tier brul weer | Rapport
Die Tier brul weer
MARIZANNE KOK Dit was weer die Tiger van ouds, het die Yank Dustin Johnson Vrydagaand getwiet nadat hy en die res van die deelnemers in die Farmers Insurance-Ope net kon toekyk hoe die Tier die horlosie op een van sy gunsteling-bane terugdraai. Waarder woorde het Johnson lanklaas gespreek. Woods het die 36 putjie-voorsprong Vrydag geneem by die Torrey Pines-gholfkompleks – daar waar hy in 2008 op een been die Amerikaanse Ope gewen het en nog vyf ander kere geseëvier het. Dit was die beloning vir ’n sprankelende 65 (sewe houe minder as baansyfer) wat ses voëltjies en ’n arend ingesluit het, en plaas hom op 133 (-11) twee houe voor Billy Horschel. Met ’n irriterende motreëntjie en ligte briesie in sy blaaie kon Woods homself gelukkig ag dat hy sy tweede ronde moes speel op die Noord-baan, wat sowat 600 treë korter is as die uitdagender Suid-baan. Maar dan sou hy daardie uitleg waarskynlik ook Vrydag seergemaak het. Hy was reguit en akkuraat van die bof af en sy ysterspel was uitmuntend. Aan die einde van die dag het hy die vier syfer 5-putjies in vyf houe minder as syfer voltooi, danksy drie voëltjies en ’n arend van sowat ’n meter af by die agttiende putjie. ’n Paar jaar gelede sou die organiseerders al die graveerder ingeroep het om Woods se naam te begin uitkerf op hul trofee, wat hy reeds ses keer vantevore gelig het. Maar die wêreld – en Woods – weet deesdae beter as om hom te vroeg te begin kroon. In sy loopbaan het Woods ’n halfpadmerk-voorsprong 34 uit 44 keer deurgedra vir ’n sege, maar hy het by vier van die laaste ses geleenthede nie die paal gehaal nie. “Nee wat, daar’s nog ’n lang pad om te stap,” het hy ná sy ronde volgens die PGA-reeks se webtuiste gesê. “Maar ek voel goed. En hoekom nie, ek loop voor.” Ondanks sy onlangse naweek-dramas sou Woods tog Vrydagaand met meer selfvertroue as enigiemand anders gaan slaap het. Torrey Pines is nie ’n plek wat hom in sy loopbaan al te veel probleme gegee het nie, en hy sal voel hy kan sterk staan teen die res van ’n veld wat nie naastenby soveel bereik het soos hy nie. Nie een van die sewe mans wat ná 36 putjies die naaste aan hom was, het byvoorbeeld al ooit in die PGA-reeks gewen nie. Woods, daarenteen, besit 74 PGA-titels.Trevor Immelman, die enigste Suid-Afrikaner in die veld, is tien houe agter Woods ná rondes van 72 en 71.
Bokkie Gerber: SA rugby is dinosourus in Jurassic Park
Vandag sal daar baie ou koeie uit baie ou slote gehaal word om te verklaar waarom Suid-Afrika se vertoningslys in Superrugby so ’n vrot refleksie is van ’n land wat as ’n wêreldrugbykrag beskou word. 'Ruk span reg, óf...'